Stormers kies sy grofgeskut vir Bulls-strydLeolin Zas is een van die Stormers se gevaarmanne. Foto: Hansie Linde. John Dobson het ŉ gevaarlike agterlyn vir Vrydag se derbystryd teen die Bulls in Kaapstad gekies. Suleiman Hartzenberg en Dan du Plessis sal die senterpaar wees, terwyl Leolin Zas en Angelo Davids hul spoed as vleuels sal uitstal. Die Springbok-losskakel Damian Willemse begin op heelagter, terwyl Manie Libbok oudergewoonte die nommertientrui vir die Kapenaars sal dra. Die tuisspan spog ook met ŉ baie sterk voorry in Steven Kitshoff, Joseph Dweba en Frans Malherbe. Malherbe het juis vanjaar sy waarde onderstreep en hy is ongetwyfeld een van die Springbokke se onbesonge helde. Frans Malherbe het vanjaar sy 50ste wedstryd vir die Springbokke gespeel. Foto: Wikus de Wet/AFP. Die 31-jarige stut is die rots waarop Suid-Afrika se skrumsukses gebou is en hy het ŉ barshou in die Bokke se oorwinning op Twickenham gespeel. Rito Hlungwani, die Kapenaars se voorspelerafrigter, het vandeeswek gesê dat die Stormers gereed sal wees om vuur met vuur teen die Pretorianers te beveg. “Ons glo in ons wedstrydplan en ons sal moet wag om te sien wie se benadering die beste werk. Ons is tevrede met ons voorbereiding; nie net vir hierdie wedstryde nie, maar ook vir die res van die seisoen.” Die wedstryd begin Vrydag om 19:15 en die aksie sal regstreeks op SuperSport uitgesaai word. Stormers: Damian Willemse (heelagter), Angelo Davids (regtervleuel), Suleiman Hartzenberg (buitesenter), Dan du Plessis (binnesenter), Leolin Zas (linkervleuel), Manie Libbok (losskakel), Paul de Wet (skrumskakel), Hacjivah Dayimani (agtsteman), Willie Engelbrecht (flank), Deon Fourie (flank), Marvin Orie (slot), Ben-Jason Dixon (slot), Frans Malherbe (stut), Joseph Dweba (haker) en Steven Kitshoff (kaptein en stut). Plaasvervangers: JJ Kotze, Ali Vermaak, Neethling Fouché, Connor Evans, Junior Pokomela, Marcel Theunissen, Godlen Masimla en Clayton Blommetjies.